google/wiki40b huggingface dataset:
Νικόλα Ριτσόλι

Σταδιοδρομία

Ο Ριτσόλι διαιτήτευσε τον πρώτο του προκριματικό αγώνα του Τσάμπιονς Λιγκ τον Αύγουστο του 2007 και ανέλαβε τον πρώτο του αγώνα για τους ομίλους του Τσάμπιονς Λιγκ, μία νίκη της Σπόρτινγκ Λισαβόνας με 2-0 επί της Βασιλείας, την 1η Οκτωβρίου 2008. Στις 7 Απριλίου 2010, διαιτήτευσε τον επαναληπτικό αγώνα της προημιτελικής φάσης του Τσάμπιονς Λιγκ μεταξύ της Μάντσεστερ Γιουνάιτεντ και της Μπάγερν Μονάχου. Με το σκορ να είναι 3-1 υπέρ της Μάντσεστερ Γιουνάιτεντ (4-3 στο σύνολο), ο Ριτσόλι απέβαλε το δεξιό πλάγιο αμυντικό, Ραφαέλ, για μία δεύτερη τιμωρητέα παράβαση. Στη συνέχεια, η Μπάγερν σκόραρε ξανά και κέρδισε τη σειρά με ισοπαλία στα εκτός έδρας γκολ. 
Στις 12 Μαΐου 2010, διαιτήτευσε τον τελικό του Γιουρόπα Λιγκ 2009-10, καθώς η Ατλέτικο Μαδρίτης νίκησε τη Φούλαμ με 2-1. Το Μάιο του 2013, επιλέχθηκε από την UEFA για να διαιτητεύσει τον τελικό του Τσάμπιονς Λιγκ 2012-13 στο Γουέμπλεϊ. 
Σε διεθνές επίπεδο, ήταν διαιτητής στο Ευρωπαϊκό Πρωτάθλημα του 2012 και στα προκριματικά για τα Παγκόσμια Κύπελλα του 2010 και του 2014. Η FIFA τον ονόμασε στον κατάλογο των 52 υποψήφιων διαιτητών για το Παγκόσμιο Κύπελλο του 2014 στη Βραζιλία. Επιλέχθηκε ως διαιτητής σε έναν αγώνα της φάσης ομίλων  μεταξύ της Ισπανίας και της Ολλανδίας. Διαιτήτευσε τον τελικό του Παγκοσμίου Κυπέλλου του 2014 μεταξύ της Γερμανίας και της Αργεντινής στις 13 Ιουλίου στο στάδιο Μαρακανά. 
Ο Ριτσόλι ονομάστηκε ως ο Καλύτερος Διαιτητής του Κόσμου για το 2014 και το 2015 από την IFFHS.  
Στις 15 Σεπτεμβρίου 2015, ήταν υπεύθυνος ενός αγώνα για τη φάση ομίλων του Τσάμπιονς Λιγκ μεταξύ της Αϊντχόφεν και της Μάντσεστερ Γιουνάιτεντ, στον οποίο ο Έκτορ Μορένο της PSV έσπασε το πόδι του αμυντικού της Μάντσεστερ Γιουνάιτεντ, Λουκ Σο. Ο πρώην διαιτητής τελικού παγκοσμίου Κυπέλλου, Γκράχαμ Πολ, δήλωσε ότι ο Ριτσόλι ήταν από τους κορυφαίους διαιτητές, όμως «έχασε ένα άσχημο τάκλιν» που θα έπρεπε να είχε οδηγήσει σε κόκκινη κάρτα. Ο επικεφαλής της UEFA, Πιερλουίτζι Κολίνα, υπενθύμισε στους διαιτητές την ευθύνη τους για την ασφάλεια των παικτών μετά το συμβάν. 
Τον Δεκέμβριο του 2015, ο Ριτσόλι ονομάστηκε ένας από τους δεκαοχτώ διαιτητές που ορίστηκαν για το Ευρωπαϊκό Πρωτάθλημα του 2016. 
Στις 4 Ιουλίου 2017, αποσύρθηκε ως διαιτητής, αν και ήταν επιλέξιμος για ένα ακόμη έτος, και διορίστηκε ως επικεφαλής ορισμών στη Σέριε Α.

Προσωπική ζωή

Όταν δεν ήταν διαιτητής, ο Ριτσόλι εργαζόταν ως αρχιτέκτονας.
Ανρί ντ'Ορλεάν (γενν. 1933)

Βιογραφία

Ήταν γιος του Ερρίκου (ΣΤ΄) κόμη του Παρισιού και διεκδικητή βασιλιά, ως Ερρίκου (ΣΤ΄), της Γαλλίας και της Ισαβέλλας της Ορλεάνης-Μπραγκάνσα, κόρης του Πέτρου-Αλκάνταρα πρίγκιπα του Γκράο-Παρά.
Βαγγέλης Μάντζαρης

Περιστέρι

Ο Μάντζαρης ξεκίνησε την επαγγελματική του σταδιοδρομία στην Α2, με την ομάδα του Περιστερίου. Το 2009, κατέκτησε το πρωτάθλημα της Α2 Εθνικής και την άνοδο στην Α1 Κατηγορία.

Ολυμπιακός

Το Σεπτέμβριο του 2011, υπέγραψε τετραετές συμβόλαιο με τον Ολυμπιακό. Το 2012 και το 2013 κέρδισε την Ευρωλίγκα με τον Ολυμπιακό. Στις αρχές του 2013, τραυματίστηκε πολύ σοβαρά στο γόνατο, με αποτέλεσμα να χάσει την υπόλοιπη χρονιά. Παρόλα αυτά, παρέμεινε στην ομάδα. Ακολούθως, το 2014, ανανέωσε το συμβόλαιό του με τον Ολυμπιακό, μέχρι το 2017.  Τη σεζόν 2014-2015, κατάφερε να φτάσει μέχρι τον τελικό της Ευρωλίγκα με τον Ολυμπιακό, χωρίς όμως να την κατακτήσει, με αντίπαλο τη Ρεάλ Μαδρίτης. Ωστόσο, την ίδια σεζόν, στέφθηκε πρωταθλητής Ελλάδος, με τον Ολυμπιακό να νικά στους τελικούς με 3-0 τον Παναθηναϊκό. Κάτι που κατάφερε και την επόμενη χρονιά έχοντας καταλυτικό ρόλο στο τελευταίο παιχνίδι, αφού με δικό του τρίποντο και ενώ ο Ολυμπιακός έχανε για τρεις πόντους, έστειλε το ματς στην παράταση, όπου τελικά η ομάδα του νίκησε. Το 2017, έφτασε μέχρι τον τελικό της Ευρωλίγκα, αλλά ηττήθηκε από τη Φενέρμπαχτσε με 80-64, ενώ στην Ελλάδα δεν πανηγύρισε κάποιον τίτλο. Το καλοκαίρι του 2017, ανανέωσε το συμβόλαιο του μέχρι το 2020 με την ομάδα του Πειραιά. Το 2018, έφτασε μέχρι τα προημιτελικά της Ευρωλίγκα, ενώ δεν κατέκτησε κάποια ελληνική διοργάνωση, χάνοντας στον τελικό του Κυπέλλου από την ΑΕΚ και το πρωτάθλημα από τον Παναθηναϊκό. Το 2019, έμεινε εκτός οκτάδας στην Ευρωλίγκα και στην Ελλάδα δεν πανηγύρισε κάποιο τίτλο, με τον ίδιο να έχει χαμηλά επίπεδα απόδοσης.

Ούνικς Καζάν

Στις 17 Ιουλίου 2019, συμφωνήθηκε η μεταγραφή του στην ρωσική Ούνικς Καζάν.

Εθνικές ομάδες

Ως μέλος της Εθνικής Νέων Ελλάδας, ο Μάντζαρης κέρδισε το χρυσό μετάλλιο στο Ευρωπαϊκό πρωτάθλημα U18 και το ασημένιο στο Παγκόσμιο Πρωτάθλημα U19. Επίσης κέρδισε χρυσό μετάλλιο, το 2009, στο Ευρωπαϊκό Πρωτάθλημα νέων και το ασημένιο στο Ευρωπαϊκό Πρωτάθλημα, την επόμενη σεζόν.
Έγινε μέλος της Εθνικής Ανδρών το 2011. Με αυτή συμμετείχε στα Προκριματικά των Ολυμπιακών Αγώνων του 2012, καθώς και στο Παγκόσμιο Κύπελλο του 2014. Επίσης, ήταν παρών στο Ευρωμπάσκετ του 2015, στο Προολυμπιακό τουρνουά του 2016, στο Ευρωμπάσκετ του 2017 και στο Παγκόσμιο Κύπελλο του 2019. Με την Εθνική έχει συνολικά 73 αγώνες με 165 πόντους (μ.ο: 2.26).
The DUFF

Πλοκή

Η Μπιάνκα Πάιπερ (Μέι Ουίτμαν) είναι μια μαθήτρια της τρίτης λυκείου που ζει στα προάστια της Ατλάντα. Αν και οι κολλητές της, Τζες (Σκάιλερ Σάμουελς) και Κέισι (Μπιάνκα Σάντος) είναι πολύ δημοφιλείς και στυλάτες σε αντίθεση με εκείνη, δεν φαίνεται να την ενοχλεί ιδιαίτερα στο πως βλέπει τον εαυτό της. Το μόνο που σκέφτεται είναι πως θα πλησιάσει τον Τόμπι (Νικ Έβερσμαν), ο οποίος της αρέσει.
Όλη της η ψυχολογία και η θεωρία θα αλλάξουν όμως, τη βραδιά που η ψωνάρα του σχολείου, Μάντισον (Μπέλα Θορν) οργανώνει ένα πάρτυ και καλεί όλους τους μαθητές. Εκεί ο ωραίος του σχολείου, Γουές (Ρόμπι Άμελ), με τον οποίο ήταν φίλοι ως παιδιά, θα της πει ότι είναι η “Duff” (Designated Ugly Fat Friend) = (Καθορισμένη Άσχημη Παχύσαρκη Φίλη) της παρέας της και γι αυτό περνάει συνεχώς απαρατήρητη απ' όλους. Εκείνη στην αρχή αρνείται να το δεχτεί, έπειτα όμως συνδυάζει κάποια γεγονότα και βρίσκει λογική στα λεγόμενα του. Τότε αποφασίζει να αλλάξει τελείως...
Κύπελλο Κύπρου ποδοσφαίρου γυναικών 2014-15

Σύστημα διεξαγωγής

Στο κύπελλο Κύπρου 2014-15 συμμετείχαν οι 9 ομάδες του πρωταθλήματος Παγκυπρίου πρωταθλήματος ποδοσφαίρου γυναικών.
Διεξήχθη σε 4 γύρους. Στους πρώτους 3 γύρους έγιναν μονοί αγώνες στην έδρα της ομάδας που είχε κληρωθεί ως γηπεδούχος. Σε περίπτωση που ένας αγώνας έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, τότε εκτελούνταν πέναλτι.
Ο τελικός ήταν μονός και διεξήχθη σε ουδέτερο στάδιο.
Διηπειρωτικό Πρωτάθλημα Ράλι

Τηλεόραση

Το Διηπειρωτικό Πρωτάθλημα Ράλι μεταδίδεται από το κανάλι Γιουροσπόρτ (Eurosport).

Ελαστικά

Το IRC χρησιμοποιεί ελαστικά της BF Goodrich,της Yokohama και της Pirelli. Και οι τρεις εταιρίες έχουν συμβόλαια από το 2006.
Δεσποινίς Πελαγία

Η δεσποινίς Πελαγία είναι λογοτεχνικό βιβλίο του Γ. Ξανθούλη με θέμα τη ζωή μιας μεσήλικης  γυναίκας, της Πελαγίας.

Πλοκή

Η δεσποινίς Πελαγία, η οποία έχει ένα πρόβλημα αναπηρίας εκ γενετής, εργάζεται σε μία βιομηχανία, σκληρά και με αφοσίωση, χωρίς κοινωνική και προσωπική ζωή.
Οι κοντινοί συγγενείς της είναι τα αδέλφια της και οι οικογένειές τους. Οι σχέσεις της Πελαγίας μαζί τους είναι αδιάφορες και χωρίς νόημα. Η ζωή, οι προτεραιότητες και ο τρόπος σκέψης της Πελαγίας αλλάζουν όταν απρόοπτα γεγονότα συμβαίνουν: κερδίζει το λαχείο, κληρονομεί περιουσία και γνωρίζει νέους ανθρώπους.

Παρελθόν

Η Πελαγία αντικατέστησε τη μητέρα της στην ανατροφή των κατά δέκα χρόνια μικρότερων αδελφών της. Διέκοψε τις σπουδές της για να βοηθήσει την οικογένεια της. Παράτησε τον εαυτό της, σκλήρυνε, αποδέχτηκε την μοναξιά και τον φόβο σε μια Αθήνα που ο συγγραφέας περιγράφει ως αλλοτριωμένη και σκοτεινή.

Παρόν

Η ανατροπή έρχεται στην ζωή της μετά από αναπάντεχα χρήματα τα οποία της δίνουν την δυνατότητα να προσπαθήσει να αλλάξει το παρόν της και το μέλλον της. Η επιλογή της καθορίζεται από το παρελθόν της και την εμπειρία του παρόντος που βιώνει.

Εκδόσεις «Τόπος», 2010, ISBN 978-960-6863-98-1.
889 Ερινύα

Φυσικά χαρακτηριστικά

Η Ερινύα περιστρέφεται γύρω από τον εαυτό της μία φορά κάθε 9 ώρες και 53 λεπτά. Τα υπόλοιπα φυσικά χαρακτηριστικά της είναι άγνωστα.
Κοκκάρι Σάμου

Γεωγραφία - Ιστορία

Το Κοκκάρι βρίσκεται στις βόρειες ακτές της Σάμου, επάνω στη επαρχιακή οδό Σάμου - Καρλοβασίου και απέχει 10 χλμ. ΒΔ. της πόλης της Σάμου. Η κύρια απασχόληση των κατοίκων του Κοκκαριού είναι ο τουρισμός, καθώς πρόκειται για ένα από τα πιο αναπτυγμένα τουριστικά θέρετρα του νησιού. Πόλο έλξης στο Κοκκάρι αποτελούν τα καλοδιατηρημένα παλιά σπίτια, το μικρό λιμάνι και οι παραλίες (Τσαμαδού, Λεμονάκια και Τσάμπου) που το περιβάλλουν. Ένα από τα σημαντικά αξιοθέατα του Κοκκαριού είναι η εκκλησία του Αγίου Νικολάου, ενώ μεγάλο πανηγύρι διεξάγεται στις 27 Ιουλίου, εορτή του Αγίου Παντελεήμονα.

Ιστορία - Ονομασία

Το Κοκκάρι χτίστηκε στις αρχές του 19ου αιώνα ως επίνειο του χωριού Μυτιληνιοί. Σύμφωνα με την εκδοχή του Σάμιου λόγιου Επαμεινώνδα Σταματιάδη το όνομά του αποδίδεται στην εκτεταμένη καλλιέργεια του κοκκαριού, ενός είδους μικρού κρεμμυδιού. Μια άλλη εκδοχή αναφέρει ως αιτία προέλευσης το όνομα του πρώτου οικιστή της περιοχής. Ως κοινότητα συστάθηκε για πρώτη φορά το 1918 με το ΦΕΚ 204Α - 21/09/1918. Σύμφωνα με το σχέδιο Καλλικράτης αποτελεί τοπική κοινότητα που υπάγεται στη δημοτική ενότητα Βαθέος του Δήμου Σάμου και σύμφωνα με την απογραφή του 2011 έχει πληθυσμό 1.060 κατοίκους.
Άρνολντ Ρίτελ

Καριέρα

Ο Ρίτελ γεννήθηκε στο νησί Σάαρεμαα (Saaremaa). Σπούδασε Γεωργικές Επιστήμες και έγινε αρχηγός κράτους στην κομμουνιστική Εσθονία το 1983,όταν ακόμα ήταν Σοβιετική Σοσιαλιστική Δημοκρατία. Το Μάρτιο του 1990 εξελέγη Πρόεδρος του Ανωτάτου Συμβουλίου της Εσθονίας και επί ηγεσίας του ανακηρύχθηκε η ανεξαρτησία της χώρας το 1991. Παρέμεινε στο αξίωμα μέχρι τον Οκτώβριο του 1992.
Το 1992 πήρε μόνο 43% στις προεδρικές εκλογές και Πρόεδρος έγινε ο Λέναρτ Μέρι.
Το 1994 - 2000 ήταν Πρόεδρος της Ένωσης του Λαού της Εσθονίας και εξελέγη βουλευτής το 1995. Ένα χρόνο μετά απέτυχε ξανά να εκλεγεί στην προεδρία και επικράτησε ο Μέρι. Πρόεδρος εξελέγη το 2001 και ανέλαβε καθήκοντα στις 8 Οκτωβρίου 2001 μετά την ήττα του Τόμας Σάβι στον τελικό γύρο.
Παντρεύτηκε την Ίνγκριντ Ρίτελ και έχουν δύο κόρες.
Ιόνιο Πανεπιστήμιο

Ιστορία

Το πρώτο ελληνικό Πανεπιστήμιο, η Ιόνιος Ακαδημία, ιδρύθηκε στην Κέρκυρα το 1824 και ήταν η πρώτη πανεπιστημιακού επιπέδου ελληνική σχολή της νεωτέρας εποχής και η ακαδημία του Ηνωμένου Κράτους των Ιονίων Νήσων. Από τις πρώτες δεκαετίες του 19ου αιώνα και μέχρι την ένταξη της Επτανήσου στο Νέο Ελληνικό Κράτος το 1864, αναπτύχθηκε εκεί ένα αξιόλογο λογοτεχνικό ρεύμα με ιδιαίτερα χαρακτηριστικά, που πολλά πρόσφερε στις πνευματικές ζυμώσεις του σύγχρονου ελληνισμού. Με την Ένωσή τους με την Ελλάδα, τα Ιόνια νησιά ακολούθησαν τις τύχες της, υποτασσόμενα στις ανάγκες δημιουργίας ενός κλίματος εσωτερικής συνοχής και ομοιομορφίας μεταξύ των επαρχιών του νέου κράτους. Συνέπεια αυτού του κλίματος ήταν η σταδιακή απώλεια των ιδιαιτεροτήτων, όπως για παράδειγμα το κλείσιμο της Ιονίου Ακαδημίας.
Τα τελευταία χρόνια, με την εντεινόμενη αναβάθμιση της περιφέρειας, το ελληνικό κράτος ίδρυσε νέα Πανεπιστήμια με στόχο την προώθηση επιστημών ή επιστημονικών μεθόδων και αναζητήσεων που δεν περιλαμβάνονταν στα παλιότερα AEI. Μέσα σε μία τέτοια πολιτική εντάσσεται και η ίδρυση του Ιονίου Πανεπιστημίου.

Σχολές και τμήματα

Το πανεπιστήμιο απαρτίζεται από πέντε σχολές και δώδεκα τμήματα σπουδών:

Βιβλιοθήκη

Η Βιβλιοθήκη και το Κέντρο Πληροφόρησης του Πανεπιστημίου του Ιονίου λειτουργεί στην Κέρκυρα ως αυτοτελής και αποκεντρωμένη υπηρεσία σε επίπεδο Διεύθυνσης. Αποτελείται από περισσότερους από 80.000 τόμους βιβλίων, 700 τίτλους περιοδικών, περισσότερα από 3.500 οπτικοακουστικά τεκμήρια (CDs, δίσκους βινυλίου, μικροφόρμες κ.ά.), μια συλλογή χαρτών, καθώς και χιλιάδες ψηφιακά τεκμήρια. Στο Αργοστόλι της Κεφαλλονιάς, λειτουργεί βιβλιοθήκη στο Τμήμα Ψηφιακών Μέσων και Επικοινωνίας που αποτελείται από βιβλία, περιοδικά ενώ διαθέτει και ηλεκτρονικούς υπολογιστές.
Διεθνής Ένωση Γεωδαισίας και Γεωφυσικής

Η Διεθνής Ένωση Γεωδαισίας και Γεωφυσικής (ΔΕΓΓ), (International Union of Geodesy and Geophysics - IUGG) είναι διεθνής οργανισμός μη κυβερνητικού χαρακτήρα που ιδρύθηκε το 1919 και εδρεύει στο Πότσνταμ. Αποτελεί μέλος του Διεθνούς Συμβουλίου Επιστημονικών Ενώσεων (ICSU). Στη ΔΕΓΓ συμμετέχουν σήμερα 69 Χώρες - μέλη δια εθνικών επιτροπών(¹).

Στόχοι - πεδία έρευνας

Κυρίαρχος στόχος της Ένωσης είναι η διεθνής συνεργασία των επιστημόνων καθόσον επιστημονικά θέματα που ανάγονται σε γεωδαιτικές και γεωφυσικές μελέτες (φυσικές, χημικές και μαθηματικές), έχουν ανάγκη αφενός της παγκόσμιας κάλυψης δεδομένων αφετέρου την ανάπτυξη και προώθηση αυτών. Στα πεδία έρευνας και μελετών της ΔΕΓΓ περιλαμβάνονται το σχήμα της Γης, τα βαρυτικά και μαγνητικά πεδία της, η δυναμική της Γης ως ένα σύνολο και των επιμέρους τμημάτων της, η εσωτερική δομή, η σύνθεση και η τεκτονική της Γης, η γενιά των μαγμάτων, η ηφαιστειακή δραστηριότητα και τα πετρώματα, ο υδρολογικός κύκλος, (συμπεριλαμβάνοντας το χιόνι και τον πάγο), οι πτυχές των ωκεανών, η ατμόσφαιρα, η ιονόσφαιρα, η μαγνητόσφαιρα, καθώς και ανάλογα προβλήματα που σχετίζονται με τη Σελήνη και τους άλλους πλανήτες. Παράλληλα η ΔΕΓΓ ενθαρρύνει την εφαρμογή αυτών των γνώσεων στις ανάγκες της κοινωνίας, όπως επί των ορυκτών πόρων, του μετριασμού των φυσικών κινδύνων και τη διαφύλαξη του περιβάλλοντος.
Μεταφορά (σχήμα λόγου)

Γενικά σ' όλες τις γλώσσες παρατηρείται από την αρχαιότητα μέχρι και σήμερα πολλές λέξεις να λαμβάνονται όχι πάντα με την ίδια σημασία αλλά να ευρύνονται και σε άλλες έννοιες άλλων λέξεων κυρίως λόγω ομοιότητας στη χρήση τους. Η τροπική αυτή χρήση των λέξεων ονομάζεται μεταφορά.
Αιτίες τέτοιων μεταφορών χρήσης είναι κυρίως τα πολλά γλωσσικά γνωρίσματα μιας έννοιας όπου κάποια γλωσσικά στοιχεία μπορεί ν' αναιρεθούν στη κατ' ιδίαν χρήση, ή να αφαιρεθούν, ή και να εξαίρονται ανάλογα των αισθήσεων και των αναγκών της στιγμής της χρήσης. Για παράδειγμα η λέξη «λαμπάδα» φέρεται από το φέγγος, τη λαμπρότητα του κεριού, περιορίζοντας έτσι την έννοια του κεριού, ή «οι φρουροί του μνημείου στέκουν λαμπάδες» περιορίζοντας το φέγγος και το υλικό κατασκευής και εξαίροντας την ευθύτητα του κεριού.
Βασική προϋπόθεση της χρήσης μεταφορών είτε σε προφορικό λόγο είτε σε γραπτό προκειμένου αυτές να τύχουν μιας λογικής αποδοχής θα πρέπει οι δύο έννοιες που θα χρησιμοποιηθούν να έχουν μεταξύ τους μια κοινή ιδιότητα ή ομοιότητα όπως π.χ.μεταξύ φρουρών και λαμπάδας όπου η λέξη ευθυτενής μένει κρυφή. Βασικό παράγωγο αυτού είναι η ευρεία γνώση των χρησιμοποιουμένων λέξεων από τους ακροατές ή αναγνώστες και που συνηθέστερα προέρχονται από τον καθημερινό βίο, ή κατ' επάγγελμα αγροτικό, ναυτικό, καλλιτεχνικό κ.λπ. που θεωρούνται και ισχυρότερες. Κατά συνέπεια οι λεκτικές αυτές μεταφορές συνδέονται και με επαγγελματικά λεξιλόγια που ενδεχομένως να μην είναι και πολύ κατανοητά από άλλους. Στη νεοελληνική γλώσσα τέτοια παραδείγματα μεταφοράς είναι  οι φράσεις «του πήρε τον αέρα», «ο Ήλιος βασίλεψε», «έφυγε άναυλος», «πέτρινη καρδιά» κ.λπ.
Η σημασία της χρήσης των λεκτικών μεταφορών σε μία γλώσσα είναι ιδιαίτερα σπουδαία αν ληφθεί υπόψη ότι μέσω αυτών η γλώσσα διευρύνεται, μεταλλάσσοντας το σημασιολογικό περιεχόμενο των λέξεων με συνέπεια αφενός να «φρεσκάρεται» και αφετέρου να πλουτίζεται με διαφορετικές αποχρώσεις και νέες εκφραστικές δυνατότητες. Οι πιο τολμηρές μεταφορές στη νεοελληνική λογοτεχνία παρουσιάζονται στη ποίηση της δεκαετίας του 1930. Χαρακτηριστικός υπήρξε ο τίτλος της ποιητικής συλλογής του Γ. Ρίτσου «Πέτρινος χρόνος», ή ακόμα πιο εύστοχο παράδειγμα η φράση στο «Άξιον Εστί» του Ο. Ελύτη: «οξειδώθηκα μες στη νοτιά των ανθρώπων» όπου καλύπτονται οι λέξεις (εκ της οξείδωσης) η φθορά και (εκ της νοτιάς= υγρασίας) η συνάφεια.
π.χ.
Είναι αηδόνι (τραγουδά ωραία).
Είναι αρνί (ήσυχος, αγαθός).
Είναι πούπουλο (πολύ ελαφρύς).
Σωστή αλεπού (παμπόνηρος).
Είναι Ιούδας (προδότης).
Έχει κορμί λαμπάδα (ίσιο).
Είναι άγγελος (καλός).
Χύθηκε στον εχθρό (όρμησε).
Είναι ζαρκάδι (τρέχει πολύ).
Μίλα ξάστερα (χωρίς περιστροφές).
Είναι δελφίνι (κολυμπά γρήγορα).
Τα μασάς τα λόγια σου; (γιατί δε μιλάς καθαρά;).
Γενάρης, καρδιά του χειμώνα (δηλαδή, το μέσο του χειμώνα).
Με πλήγωσαν τα λόγια σου (με στενοχώρησες πολύ).
Μου έγινες κουνούπι (πολύ ενοχλητικός).                                                                     
Είναι παράσιτο (ζει σε βάρος των άλλων).
Είναι θηρίο (πολύ ζωηρός).
Είναι παιδί μάλαμα (πού αξίζει όσο το χρυσάφι).
Έγινε λαγός (Έφυγε γρήγορα).
Έγινε αστραπή (Έφυγε γρήγορα)
Νικόλαος Στυλιανού

Σταδιοδρομία στο κολέγιο

Ο Στυλιανού έπαιξε κολεγιακή καλαθοσφαίριση για δύο χρόνια στο κολέγιο Ναβάρο. Στη συνέχεια μετακόμισε στους Ουέστ Τέξας Α&Μ Μπάφαλοους, όπου έπαιξε μέχρι το 2009.

Επαγγελματική σταδιοδρομία

Ο Στυλιανού ξεκίνησε την επαγγελματική του σταδιοδρομία με το Ρέθυμνο στην Α2 Εθνική. Μετά από ένα χρόνο, επέστρεψε στην Κύπρο και έγινε μέλος της ΑΕΚ Λάρνακας. 
Τις επόμενες σεζόν, ο Στυλιανού επέστρεψε στην Ελλάδα και έπαιξε για την Καβάλα, τον Κόροιβο Αμαλιάδας και τον ΟΦΗ, πριν επιστρέψει στην Κύπρο για να ενταχθεί στον Κεραυνό Στροβόλου. Με τον Κεραυνό κατέκτησε το Πρωτάθλημα Κύπρου το 2017. 
Μετά από δύο χρόνια με τον Κεραυνό, επέστρεψε στην Ελλάδα και εντάχθηκε στον προσφάτως προβιβασμένο στην Α1 Εθνική Φάρο Λάρισας. Αποχώρησε από τον Φάρο για να ενταχθεί στην Alytus Dzūkija του Πρωταθλήματος Λιθουανίας. 
Για τη σεζόν 2018-19, υπέγραψε με την Κύμη στην Α1 Εθνική, όμως αποχώρησε τον Ιανουάριο του 2019, λόγω μικρού χρόνου συμμετοχής και εντάχθηκε για δεύτερη φορά στον Κεραυνό Στροβόλου.

Εθνική Κύπρου

Η Στυλιανού υπήρξε μέλος των «μικρών» εθνικών ομάδων της Κύπρου εδώ και αρκετά χρόνια. Σήμερα είναι ένας από τους ηγέτες της Εθνικής Κύπρου.
Γιάννης Αγγέλου (ποδόσφαιρο)

Ο Γιάννης Αγγέλου υπήρξε ιδρυτικό μέλος και πρόεδρος του Άρη Θεσσαλονίκης στις περιόδους 1929-1931, 1941-1949 και 1951. Το 1946 σύστησε την επιτροπή ανεγέρσεως γηπέδου, προκειμένου να κατασκευαστεί το Χαριλάου και βοήθησε τα μέγιστα μαζί με τον Στέργιο Γιουβανάκη, προκειμένου να αποκτήσει η ομάδα δικό της γήπεδο
Υπό την προεδρία του, η ποδοσφαιρική ομάδα του Άρη αναδείχθηκε σε ένα από τα δυνατότερα σωματεία της Ελλάδας, κατακτώντας το πρωτάθλημα του 1946. Παράλληλα, η ομάδα μπάσκετ του συλλόγου, κατέκτησε το πρωτάθλημα του 1930 και η ομάδα υδατοσφαίρισης τα πρωταθλήματα του 1929 και του 1930.
Ματθαίος Ματθαιόπουλος

Βιογραφία

Καταγόταν από το χωριό Δάρας Αρκαδίας και γεννήθηκε στον Πειραιά το 1870. Είχε δύο αδέρφια. Τον Γεώργιο, μετέπειτα καθηγητή του Πανεπιστημίου Αθηνών και τον Δημήτριο, υποστράτηγο του Ελληνικού Στρατού.
Εισήλθε στη Σχολή Ναυτικών δοκίμων από την οποία εξήλθε ως Ανθυποπλοίαρχος. Το 1898 εξέδωσε το πρώτο βιβλίο, με τίτλο Υδρογραφία Υποτύπωση και κατασκευή Ναυτικών Χαρτών, για χρήση των μαθητών της Σχολής Δοκίμων. Πλέον ως Αντιπλοίαρχος, ο Ματθαίος Ματθαιόπουλος ενδιαφέρθηκε και εισηγήθηκε το 1898 την προμήθεια και εγκατάσταση ειδικών οργάνων στο Αστεροσκοπείο της Αθήνας που μπορούσαν να καλύψουν τις ανάγκες του Ναυτικού. Εισηγήθηκε και έγινε η προμήθεια του πρώτου μαγνητικού θεοδόλιχου SARTORIOUS, ο οποίος από το 1909 χρησιμοποιήθηκε στις υδρογραφικές εργασίες. Από το 1917 ως το 1919 ήταν πρόεδρος του Ναυτικού Απομαχικού Ταμείου. Το 1920 ιδρύθηκε στο Υπουργείο Εθνικής Οικονομίας ειδικός οργανισμός για την Ωκεανογραφία και είχε πρώτο Διευθυντή τον Ματθαίο Ματθαιόπουλο. Ο Ματθαίος Ματθαιόπουλος αποτέλεσε τον 5ο κατά σειρά Αρχηγό ΓΕΝ  από τις 16/09/1912 ως τις 07/04/1914 διαδεχόμενος τον υποναύαρχο Π. Κουντουριώτη.
Ήταν παντρεμένος με την Ελπίδα και είχαν έναν γιο.
Όταν απεβίωσε το 1921 είχε το βαθμό του Υποναυάρχου.
Αλβανοί

Ιστορία του όρου

Ο όρος "Αλβανοί" συναντάται για πρώτη φορά στα Γεωγραφικά του Κλαύδιου Πτολεμαίου (2ος αι.). Πιστεύεται ότι αναφέρεται σε πληθυσμιακή ομάδα στην περιοχή της Ιλλυρίας, χωρίς να δίνει κάποιες πληροφορίες γι' αυτούς. Η επόμενη φορά που συναντάται στη βιβλιογραφία είναι σε χρονικό του Μιχαήλ Ατταλειάτη, (11ος αι.). Εκεί αναφέρονται Αλβανοί σε δύο περιπτώσεις. Η Ε. Βρανούση πιστεύει ότι στην πρώτη περίπτωση αναφέρονται ως "Αλβανοί" οι Νορμανδοί της Νότιας Ιταλίας και στη δεύτερη πληθυσμοί από την Αλβανία. Η ίδια αναφέρει ότι στη μετά το Μεσαίωνα εποχή, ο όρος σήμαινε επίσης "ξένος" και "αλλοδαπός". Κατά τον αλβανολόγο Όλιβερ Σμιτ τον Μεσαίωνα ο όρος "Αλβανός" σήμαινε είτε τον ομιλητή της αλβανικής γλώσσας, είτε κάποιον που κατάγεται από την "Αλβανία" (εισαγωγικά του συγγραφέα) ανεξάρτητα από τη γλώσσα που μιλάει, είτε άνθρωπο της υπαίθρου και των βουνών. Στην Ελλάδα κατά τον 19ο αιώνα ο όρος "Αλβανός" εναλλασσόταν με τον όρο "Αρβανίτης" και αυτός με το "Βλάχος". Και οι τρεις όροι χρησιμοποιήθηκαν με τη γενική σημασία του ανθρώπου της υπαίθρου, του χωρικού. Αυτή η σημασία βαθμιαία εγκαταλήφθηκε από τις αρχές του 20ού αιώνα.
.sg

.sg είναι ο top-level domain κωδικός για τη Σιγκαπούρη στο διαδίκτυο. Διαχειρίζεται από το Κέντρο Πληροφοριών Δικτύου της Σιγκαπούρης. Οι εγγραφές λαμβάνουν χώρα μέσω διαπιστευμένων εγγραφόντων. 
Το 2011, δύο διεθνοποιημένοι τομείς κορυφαίου επιπέδου εγγράφηκαν για τη Σιγκαπούρη, στοχεύοντας ονόματα τομέων σε τοπικές γλώσσες. Αυτά είναι τα .新加坡 (κωδικοποιείται ως .xn--yfro4i67o) και .சிங்கப்பூர் (κωδικοποιείται ως .xn--clchc0ea0b2g2a9gcd).

Στατιστικά τομέα .sg

Τον Ιανουάριο του 2017, υπήρχαν 175.563 εγγεγραμμένοι τομείς .sg.
Όλντριχ της Βοημίας

Βιογραφία

Ήταν ο τρίτος γιος τού Μπολεσλάου Β΄ δούκα της Βοημίας και της Αντίβας. 
Το 999 απεβίωσε ο πατέρας του και τον διαδέχθηκε ο πρωτότοκος Μπολέσλαος Γ΄, σύντομα όμως ήλθε σε διαμάχη με τους αδελφούς του Γιαρομίρ και Όλντριχ. Το 1001 οι δύο τελευταίοι αναγκάστηκαν να διαφύγουν στην Βαυαρική Αυλή στο Ρέγκενσμπουρκ. Το επόμενο έτος ο Μπολέσλαος Γ΄ εκτοπίστηκε από τον Οίκο των Βρσόβτσι, που είχε εξεγερθεί και ο Μπολέσλαφ Α΄ της Πολωνίας εισέβαλε στη Βοημία. Τότε παρενέβη ο Ερρίκος Β΄ της Γερμανίας, που εκστράτευσε στη Βοημία· οι δύο αδελφοί επέστρεψαν και ο Γιαρομίρ εγκαταστάθηκε ως δούκας το 1004.
Στον Γερμανο-Πολωνικό Πόλεμο τού 1002-18 ο Γιαρομίρ έμεινε πιστός υποστηρικτής τού Γερμανού βασιλιά. Ωστόσο ο Ερρίκος Β΄ δεν έκανε κάτι, όταν το 1012 ο Όλντριχ εκτόπισε και τύφλωσε τον Γιαρομίρ, ο οποίος διέφυγε στην Πολωνία. Ο Όλντριχ αναγνώρισε την επικυριαρχία της Γερμανίας. Σταθεροποίησε την εξουσία του με την καταστολή των εξεγερμένων Βρσόβτσι.
Νασιρντίν Ισάνοφ

Βιογραφία

Γεννήθηκε στην επαρχία Νοοκάτ και το 1966 αποφοίτησε από το Ινστιτούτο Μηχανικής και Κατασκευών της Μόσχας. Για αρκετά χρόνια εργάστηκε στην βιομηχανία των κατασκευών. 
Μετά την ένταξή του στο Κομμουνιστικό Κόμμα το 1969, αναρριχήθηκε στις δομές του κόμματος και έγινε Πρώτος Γραμματέας της Κομσομόλ στην Περιφέρεια Ος. Το 1983 έγινε υπουργός Κατασκευών στην Κιργιζική Σοβιετική Δημοκρατία. Τον Ιανουάριο του 1991 έγινε Πρωθυπουργός της Δημοκρατίας του Κιργιστάν.
Πέθανε στο Τζαλαλαμπάντ και είναι θαμμένος στο νεκροταφείο Άλα-Αρτσά στο Μπισκέκ.
Νικόλαος Μπρας

Βιογραφία

Ο Νικόλαος Μπρας γεννήθηκε στο Ηράκλειο Κρήτης το 1949. Κατάγεται από την οικογένεια Μπρα που έχει αναγνωριστεί για το κοινωνικό της έργο στον τομέα της μουσικής. Το 1977 άρχισε να κατασκευάζει μουσικά όργανα, κυρίως παραδοσιακά, αρκετά από τα οποία χρησιμοποιούνται από γνωστούς μουσικούς (Ρος Ντέιλι, Στέλιος Βαμβακάρης).
Το 1994 έλαβε μέρος στον διεθνή διαγωνισμό "Antonio Stradivari" στην Κρεμόνα της Ιταλίας για την κατασκευή βιολιού και του δόθηκε με το Β΄ Βραβείο.
Έχει συνεργαστεί με διακεκριμένους σολίστες όπως ο Λεωνίδας Καβάκος κ.α.
Αριστόκυπρος

Ο Αριστόκυπρος, (Ἀριστόκυπρος ), ήταν βασιλιάς των αρχαίων Σόλων στην Κύπρο.
Διαδέχτηκε τον πατέρα του Φιλόκυπρο και πήρε μέρος στην επανάσταση των Κυπρίων εναντίον των Περσών που έγινε με ηγέτη τον Ονήσιλο. Σκοτώθηκε στη μάχη στη πεδιάδα της Σαλαμίνας μαζί με τον Ονήσιλο αφού πρώτα τους εγκατέλειψαν οι Κούριοι και αποχώρησαν από το πεδίο της μάχης.
Λεοπόλδος των Βουρβόνων-Δύο Σικελιών (1813-1860)

Βιογραφία

Ήταν γιος του Φραγκίσκου Α΄ των δύο Σικελιών και της Μαρίας-Ισαβέλλας των Βουρβόνων-Ισπανίας, κόρης του Καρόλου Δ΄ της Ισπανίας.

Οικογένεια

Το 1837 νυμφεύτηκε την Μαρία της Σαβοΐας, κόρη του Ιωσήφ-Μάριου κόμη της Βιλαφράνκα. Ο Ιωσήφ-Μάριος ήταν γιος του Ευγένιου κόμη της Βιλαφράνκα. Δεν είχε επιζώντα τέκνα.